
Унафэ къыщащтэну махуэр къоблагъэ
Инджылызхэр кIуэ пэтми нэхъ гъунэгъу хуохъу я къэралыр Европэ зэгухьэныгъэм хэтын-хэмытыным теухуауэ Iэ щаIэтын хуей махуэм — мэкъуауэгъуэм и 23-м.
Езы къэралым исхэм нэхърэ мынэхъ мащIэу а Iуэхум егъэпIейтей ахэр къызыхэкIыжынкIэ хъуну гупри. Великобританиер а Iуэхум темыгушхуэнми щхьэтечу мызэ-мытIэу къыхураджащ. Европэ Советым и унафэщI Туск Дональд зэрыжиIамкIэ, а Iуэхур къехьэжьауэ и кIэм нэгъэсыныр кIыхьлIыхь хъунущ — илъэсибл хуэдиз текIуэдэнущ.
«А Iуэхум дытепсэлъыхьыным, инджылыз хьэпшыпхэм я уасэхэр ди деж щызэхъуэкIыным, нэгъуэщI зэфIэмыхьэныгъэу абы къыдэкIуэнухэр зэхуэгъэхъужыным илъэситI ихьынущ. Европэ зэгухьэныгъэм хэт къэрал 25-м Инджылызыр ди гупым зэрыхэкIыжым теухуауэ Iэ яIэтынми илъэситху мынэхъ мащIэ текIуэдэнущ», — жиIащ Туск, а Iуэхур игу зэрытемыхуэр къыхигъэщу.
Шэч къызэрыхуащIым къыхэкIыу
Токио къалэм и губернатор Масудзоэ Еити и къулыкъум текIыну мурад зэрищIам теухуа хъыбар зэбгригъэхащ. И щхьэусыгъуэр цIыхухэм псапэ щIэным хузэхуахьэса мылъкур зыхуаунэтIам къыхуимыгъэсэбэпауэ шэч къызэрыхуащIырщ.
КъызэрыщIагъэщамкIэ, ахъшэр абы тригъэкIуэдащ хьэщIэщхэм, шхапIэхэм къыщыхуащIэ Iуэхутхьэбзэхэм, апхуэдэуи щыгъын къэщэхуным.
Масудзоэ и къулыкъум мэкъуауэгъуэм и 21-м текIынущ, абы и ужькIэ махуэ 50-м къриубыдэу IэтащхьэщIэм и хэхыныгъэхэр ирагъэкIуэкIын хуейщ.
